स्तोत्र 52
संगीत निर्देशक के लिये. दावीद की मसकील* गीत रचना. इसका संदर्भ: एदोमवासी दोएग ने जाकर शाऊल को सूचित किया कि दावीद अहीमेलेख के आवास में ठहरे हैं.
1 हे बलवान घमंडी, अपनी बुराई का अहंकार क्यों करता है?
तू दिन भर क्यों घमंड करता है,
तू जो परमेश्वर की नजर में एक अपमान है?
2 तेज उस्तरे जैसी
तुम्हारी जीभ विनाश की बुरी युक्ति रचती रहती है,
और तुम छल के कार्य में लिप्‍त रहते हो.
3 तुम्हें भलाई से ज्यादा अधर्म,
और सत्य से अधिक झूठाचार पसंद है.
4 हे छली जीभ,
तुझे तो हर एक बुरा शब्द प्रिय है!
5 यह सुनिश्चित है कि परमेश्वर ने तेरे लिए स्थायी विनाश निर्धारित किया है:
वह तुझे उखाड़कर तेरे निवास से दूर कर देंगे;
परमेश्वर तुझे जीव-लोक से उखाड़ देंगे.
6 यह देख धर्मी भयभीत हो जाएंगे;
वे उसे देख यह कहते हुए उपहास करेंगे,
7 “उस पुरुष को देखो,
जिसने परमेश्वर को अपना आश्रय बनाना उपयुक्त न समझा
परंतु उसने अपनी धन-संपत्ति पर भरोसा किया
और अन्यों पर दुष्कर्म करते हुए सशक्त होता गया!”
8 किंतु मैं परमेश्वर के निवास के
हरे-भरे जैतून वृक्ष के समान हूं;
मैं परमेश्वर के करुणा-प्रेम पर
सदा-सर्वदा भरोसा रखता हूं.
9 परमेश्वर, मैं आपके द्वारा किए गए कार्यों के लिए सदा-सर्वदा आपका धन्यवाद करता रहूंगा.
आपके नाम मेरी आशा रहेगी,
क्योंकि वह उत्तम है,
आपके भक्तों के उपस्थिति में मैं आपकी वंदना करता रहूंगा.
* स्तोत्र 52: शीर्षक: शायद साहित्यिक या संगीत संबंधित एक शब्द